# Pompeu Crehuet i Pardas

Pompeu Crehuet i Pardas (Barcelona, 11 de març de 1881 - Sant Feliu de Guíxols, 28 d'agost de 1941) va ser un autor dramàtic i periodista català.

## Biografia

Va néixer al carrer Rambla de Santa Mònica de Barcelona, fill de Manuel Crehuet i Llorenes, natural de Cassà de la Selva, i d'Encarnació Pardas i Quintana, natural de Barcelona.
Cursà estudis en la Universitat de Barcelona, assolint el grau de Llicenciat en Dret i Ciències Socials. La seva personalitat es rebel·là amb força i caràcter propis ja en la primera obra que donà al teatre, La morta, tragèdia condensada en algunes escenes magistrals, i seguí fiançant-se en Claror de posta (drama en un acte) i La família Rocamora, (drama en quatre jorns). Més tard evolucionà fins a assolir la creació definitiva de la comèdia literària catalana a Flors i violes (comèdia en dos actes), Fontalegria (comèdia en dos actes), L'encís dels divuit anys (comèdia en un acte) i La guineu (diàleg).
La literatura dramàtica catalana li'n deu el triomf assolit sobre el seu propi temperament al realitzar amb gran encert un canvi d'actuació dintre l'escena, que el portà a contribuir eficaçment a la creació d'un repertori únic genuïnament català.
Es va casar amb Elisa Julià i Duran. Va morir a Sant Feliu de Guíxols l'any 1941.

## Obra dramàtica

* Estàtua de Sal de Pompeu Crehuet, drama en tres actes editat per les publicacions El Nostre Teatre l'any 1936La morta, quadre dramàtic, 1904.
* Comèdia d'amor, en dos actes. Obra estrenada al Teatre Català (Romea) la nit del 29 d'octubre de l'any 1905.
* Claror de posta, quadre dramàtic, 1905
* La Guineu, pas de comèdia
* Boca d'infern, monòleg 1905. Estrenat al Teatre Romea de Barcelona, el 28 de febrer per l'actor Miquel Rojas.
* L'encís dels divuit anys, comèdia.
* El mestre, comèdia lírica en tres actes, 1907 (amb música d'Enric Morera)
* La família Rocamora, drama en quatre jornades, estrenat al teatre Romea, el 20 de gener de 1909.
* Flors i violes. Dos actes de comèdia. Estrenats al teatre Romea de Barcelona, la nit del 18 d'octubre de 1909.
* Fontalegria, dos actes de comèdia, estrenada al teatre Romea de Barcelona, el 26 de març de 1910.
* El fill de la por, estrenada al teatre Romea de Barcelona, el 2 d'octubre de 1920.
* Comèdia d'Amor de Pompeu Crehuet, portada de la segona edició publicada a Barcelona l'any 1913. Obra en dos actes estrenada l'octubre de l'any 1905Palmes i llorers, estrenada al teatre Romea de Barcelona, l'11 d'octubre de 1922.
* El senyor d'Halleborg, 1922.
* El pare pedaç, comèdia en quatre actes, amb pròleg i epíleg, estrenada al Gran Teatre Espanyol de Barcelona, el 18 de gener de 1924.
* Cada cosa en el seu lloc, estrenada al teatre Romea el 18 de març de 1924.
* Plou i fa sol, 1925.
* Bromes i veres, 1926.
* La vall de Josafat, 1927.
* Estàtua de sal, drama en tres actes. 1936.

## Novel·la

* Senyor Ruc, mestre d'estudi. Novel·la pueril amb il·lustracions d'en Cornet (Biblioteca Patufet)

## Referències

* ↑ «Pompeu Crehuet i Pardas». Gran Enciclopèdia Catalana. Barcelona: Grup Enciclopèdia Catalana.
* ↑ Registre de Naixements de l'Ajuntament de Barcelona, any 1881, número de registre 1465.
* ↑ Enciclopèdia Espasa Volum núm. 16, pàg. 64. (ISBN 84-239-4516-2)
* ↑ «Esquela de defunció». La Vanguardia, 29-08-1941, pàg. 3.